Document ID: 31989R3709

*****
ΚΑΝΟΝΙΣΜΟΣ (ΕΟΚ) αριθ. 3709/89 ΤΟΥ ΣΥΜΒΟΥΛΙΟΥ
της 4ης Δεκεμβρίου 1989
περί θεσπίσεως γενικών κανόνων για την εφαρμογή της πράξης προσχώρησης της Ισπανίας και της Πορτογαλίας όσον αφορά το μηχανισμό αντισταθμιστικών καταβολών κατά την εισαγωγή οπωροκηπευτικών προελεύσεως Ισπανίας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 89 παράγραφος 1,
την πρόταση της Επιτροπής,
Εκτιμώντας:
ότι το άρθρο 152 της πράξης προσχώρησης της Ισπανίας και της Πορτογαλίας η οποία ονομάζεται του λοιπού «πράξη προσχώρησης», προβλέπει ότι από την έναρξη της δεύτερης φάσης της μεταβατικής περιόδου για την Ισπανία πρόκειται να δημιουργηθεί μηχανισμός αντισταθμιστικών καταβολών κατά την εισαγωγή στην Κοινότητα, με τη σύνθεσή της στις 31 Δεκεμβρίου 1985, καλούμενη στο εξής « Κοινότητα των Δέκα», προϊόντων για τα οποία καθορίζεται τιμή αναφοράς έναντι των τρίτων χωρών·
ότι, μεταξύ των μέτρων που απαιτούνται για την εφαρμογή του μηχανισμού αυτού, πρέπει ειδικότερα να καθοριστούν οι κανόνες διαπιστώσεως των τιμών στην παραγωγή για αντιπροσωπευτικά προϊόντα ή ποικιλίες της εμπορεύσιμης παραγωγής, με σκοπό τον υπολογισμό της κοινοτικής τιμής προσφοράς· ότι υπενθυμίζεται ότι η κατάσταση των τιμών αφορά προϊόντα συσκευασμένα για μεταφορά·
ότι για τον προσδιορισμό της ισπανικής τιμής προσφοράς που υπολογίζεται για κάθε ημέρα αγοράς, βάσει των διαπιστωμένων αντιπροσωπευτικών τιμών, πρέπει να καθοριστούν οι τιμές που να λαμβάνονται υπόψη· ότι, για να ληφθεί η πραγματική εικόνα της κατάστασης της αγοράς, οι τιμές που πρέπει να λαμβάνονται υπόψη πρέπει να αφορούν σημαντικό μέρος των εμπορευμάτων που παρουσιάζονται στις αγορές· ότι πρέπει, κατά συνέπεια, να διευκρινιστεί η φύση των τιμών και οι ποσότητες των προϊόντων που πρέπει να λαμβάνονται υπόψη για τον υπολογισμό της ισπανικής τιμής προσφοράς·
ότι, όταν η τιμή προσφοράς του ισπανικού προϊόντος είναι κατώτερη από την κοινοτική τιμή προσφοράς, η αντισταθμιστική καταβολή πραγματοποιείται με την είσπαραξη διορθωτικού ποσού, κατ' εφαρμογή του άρθρου 152 παράγραφος 2 στοιχεία δ) και ε) της πράξης προσχώρησης· ότι, για να καταστεί δυνατή, υπό καλές συνθήκες, η κανονική λειτουργία του καθεστώτος αντισταθμιστικών καταβολών και για να μην υποβληθούν τα ισπανικά προϊόντα στην εφαρμογή αυστηρότερου καθεστώτος από εκείνο που ισχύει κατά την εισαγωγή προελεύσεως τρίτων χωρών, πρέπει να προβλεφθεί ότι ο καθορισμός διορθωτικού ποσού και η κατάργησή του αποφασίζεται βάσει δηλώσεων των τιμών που καταγράφονται για πολλές διαδοχικές ημέρες αγοράς και να καθορισθεί η μέθοδος που πρέπει να ακολουθείται,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η κοινοτική τιμή προσφοράς, που αναφέρεται στο άρθρο 152 παράγραφος 2 στοιχείο α) της πράξης προσχώρησης και ισχύει για το σύνολο της Κοινότητας των Δέκα, καθορίζεται για κάθε περίοδο εμπορίας ή καθεμία από τις περιόδους στις οποίες είναι δυνατόν να διαιρεθεί η εν λόγω περίοδος εμπορίας σε συνάρτηση με την εποχική εξέλιξη των τιμών. Καθορίζεται πριν από την έναρξη της περιόδου εμπορίας. Ωστόσο, για το χρονικό διάστημα από 1ης Ιανουαρίου 1990 ως το τέλος της περιόδου εμπορίας 1989/90, καθορίζεται πριν από την 1η Ιανουαρίου 1990.
2. Οι τιμές παραγωγής που λαμβάνονται υπόψη για τον καθορισμό της κοινοτικής τιμής προσφοράς είναι οι τιμές εγχώριου προϊόντος που προσδιορίζεται από τα εμπορικά του χαρακτηριστικά, οι οποίες διαπιστώνονται στην ή στις αντιπροσωπευτικές αγορές που βρίσκονται στις περιοχές παραγωγής όπου παρατηρούνται οι χαμηλότερες τιμές, για τα προϊόντα ή για τις ποικιλίες που αντιπροσωπεύουν σημαντικό μέρος της εμπορεύσιμης παραγωγής κατά τη διάρκεια όλου του έτους ή διάρκεια μέρους αυτού και που ανταποκρίνονται στην κατηγορία ποιότητας Ι και σε συγκεκριμένους όρους όσον αφορά τη συσκευασία.
Ο μέσος όρος τιμών για κάθε αντιπροσωπευτική αγορά καθορίζεται αποκλείοντας τις τιμές που είναι δυνατόν να θεωρηθούν ως υπερβολικά υψηλές ή υπερβολικά χαμηλές σε σχέση με τις κοινοτικές διακυμάνσεις που διαπιστώνονται στην αγορά αυτή. Επιπλέον, εάν ο μέσος όρος για ένα κράτος μέλος αποκλίνει υπερβολικά από τις συνήθεις διακυμάνσεις, δεν λαμβάνεται υπόψη.
3. Τα έξοδα μεταφοράς που αναφέρονται στο άρθρο 152 παράγραφος 2 στοιχείο α) της πράξης προσχώρησης είναι δυνατόν να υπολογίζονται κατ' αποκοπή.
Άρθρο 2
Για τον υπολογισμό της ισπανικής τιμής προσφοράς που αναφέρεται στο άρθρο 152 παράγραφος 2 στοιχείο β) της πράξης προσχώρησης, η Επιτροπή παρακολουθεί τακτικά, με βάση τις πληροφορίες που της παρέχουν τα κράτη μέλη ή που συλλέγει η ίδια, για προϊόν που προσδιορίζεται από τα εμπορικά του χαρακτηριστικά, την εξέλιξη των μέσων τιμών των προϊόντων προελεύσεως Ισπανίας στο σύνολο των αντι προσωπευτικών αγορών της Κοινότητας των Δέκα για τις οποίες υπάρχουν τιμές, δηλαδή τις μέσες τιμές στις αντιπροσωπευτικότερες αγορές εισαγωγής των κρατών μελών, καθώς και τις σημαντικές τιμές που διαπιστώθηκαν σε άλλες αγορές για μεγάλες ποσότητες των προϊόντων αυτών ή, ελλείψει τιμών στις αντιπροσωπευτικότερες αγορές, τις σημαντικές τιμές που διαπιστώνονται σε άλλες αγορές για μεγάλες ποσότητες.
Θεωρούνται ως αντιπροσωπευτικές:
- οι τιμές προϊόντων της κατηγορίας Ι, εφόσον οι ποσότητες της κατηγορίας αυτής αντιπροσωπεύουν τουλάχιστον 50 % των συνολικών εμπορεύσιμων ποσοτήτων,
- οι τιμές προϊόντων της κατηγορίας Ι, που συμπληρώνονται, στην περίπτωση κατά την οποία τα προϊόντα αυτής της κατηγορίας αντιπροσωπεύουν λιγότερο από 50 % των συνολικών ποσοτήτων, με τις τιμές που λαμβάνονται υπόψη ως έχουν, των προϊόντων της κατηγορίας ΙΙ για τις ποσότητες που καθιστούν δυνατή την κάλυψη του 50 % των συνολικών εμπορεύσιμων ποσοτήτων,
- οι τιμές, που λαμβάνονται υπόψη ως έχουν, των προϊόντων της κατηγορίας ΙΙ, στην περίπτωση κατά την οποία ελλείπουν τα προϊόντα της κατηγορίας Ι, εκτός εάν αποφασισθεί να εφαρμοστεί συντελεστής προσαρμογής, εφόσον, λόγω τω συνθηκών παραγωγής στην Ισπανία, τα προϊόντα αυτά δεν τίθενται κανονικά και παραδοσιακά σε εμπορία στην κατηγορία Ι, λόγω των ποιοτικών χαρακτηριστικών τους. Σε περίπτωση εφαρμογής συντελεστή προσαρμογής, από τις τιμές αφαιρούνται οι προηγούμενοι δασμοί.
Άρθρο 3
Για την εφαρμογή του άρθρου 152 παράγραφος 2 στοιχεία δ) και ε) της πράξης προσχώρησης εφαρμόζεται η ακόλουθη διαδικασία:
1. Εάν η ισπανική τιμή προσφοράς διατηρείται, επί δύο διαδοχικές ημέρες αγοράς, σε επίπεδο κατώτερο τουλάχιστον κατά 0,6 Ecu από το επίπεδο της κοινοτικής τιμής προσφοράς, καθορίζεται, εκτός εξαιρετικών περιπτώσεων, διορθωτικό ποσό. Το ποσό αυτό είναι ίσο με τη διαφορά μεταξύ της κοινοτικής τιμής προσφοράς και του μέσου αριθμητικού όρου των δύο τελευταίων διαθέσιμων ισπανικών τιμών προσφοράς.
2. Όταν διαπιστώνεται ότι, επί πέντε έως επτά διαδοχικές ημέρες αγοράς, η ισπανική τιμή προσφοράς κυμαίνεται εναλλακτικά άνω και κάτω της κοινοτικής τιμής προσφοράς και εφόσον ισπανικές τιμές προσφοράς, ανώτερες ή κατώτερες από την κοινοτική τιμή προσφοράς, διαπιστώνονται για δύο διαδοχικές ημέρες αγοράς χωρίς η κατάσταση αυτή να οδηγεί στην εφαρμογή του σημείου 1, καθορίζεται, εκτός εξαιρετικής περιπτώσεως, κατά παρέκκλιση από την εν λόγω παράγραφο και από τους ακόλουθους όρους, ένα διορθωτικό ποσό:
- το διορθωτικό ποσό καθορίζεται όταν τρεις ισπανικές τιμές προσφοράς βρίσκονται κάτω από την κοινοτική τιμή προσφοράς και υπό τον όρο ότι μία από αυτές τις ισπανικές τιμές προσφοράς βρίσκεται σε επίπεδο κατώτερο τουλάχιστον κατά 0,6 Ecu από την κοινοτική τιμή προσφοράς,
- το διορθωτικό αυτό ποσό είναι ίσο με τη διαφορά μεταξύ της κοινοτικής τιμής προσφοράς και της υφιστάμενης ισπανικής τιμής προσφοράς που είναι κατώτερη τουλάχιστον κατά 0,6 Ecu από την κοινοτική τιμή προσφοράς.
3. Το διορθωτικό ποσό που καθορίζεται δυνάμει των σημείων 1 και 2 είναι ίδιο για όλα τα κράτη μέλη της Κοινότητας των Δέκα και προστίθεται στους ισχύοντες δασμούς.
4. Το διορθωτικό ποσό που καθιερώνεται κατ' εφαρμογή του σημείου 1 δεν τροποποιείται εφόσον η μεταβολή των στοιχείων για τον υπολογισμό του δεν οδηγεί από τη στιγμή της πραγματικής εφαρμογής, επί τρεις διαδοχικές ημέρες αγοράς, σε τροποποίηση του ποσού που υπερβαίνει τα 1,2 Ecu.
Η απόφαση για την κατάργηση του διορθωτικού ποσού λαμβάνεται όταν, από την πραγματική εφαρμογή του εν λόγω διορθωτικού ποσού, οι ισπανικές τιμές προσφοράς δύο διαδοχικών ημερών αγοράς βρίσκονται σε επίπεδο τουλάχιστον ίσο με την κοινοτική τιμή προσφοράς ή, εφόσον υπάρχουν τιμές, επί έξι εργάσιμες διαδοχικές ημέρες. Η απόφαση αυτή λαμβάνεται επίσης όταν η εφαρμογή του πρώτου εδαφίου οδηγεί στον καθορισμό του διορθωτικού ποσού σε μηδέν.
5. Το διορθωτικό ποσό που καθιερώνεται κατ' εφαρμογή του σημείου 2 εφαρμόζεται επί έξι ημέρες.
Το εν λόγω ποσό δεν είναι δυνατόν να καταργηθεί πριν από τη λήξη της προθεσμίας αυτής εκτός εάν:
- η εφαρμογή του σημείου 1 οδηγεί στον καθορισμό νέου ανωτέρου διορθωτικού ποσού, ή
- εάν, από τη στιγμή της πραγματικής εφαρμογής του διορθωτικού ποσού, οι ισπανικές τιμές προσφοράς βρίσκονται, επί τρεις διαδοχικές ημέρες αγοράς, σε επίπεδο τουλάχιστον ίσο προς την κοινοτική τιμή προσφοράς.
Άρθρο 4
1. Ο τρόπος εφαρμογής του παρόντος κανονισμού καθώς και η κοινοτική τιμή προσφοράς καθορίζονται σύμφωνα με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 1035/72 (1).
2. Η καθιέρωση, η τροποποίηση και η κατάργηση του διορθωτικού ποσού αποφασίζονται από την Επιτροπή.
Άρθρο 5
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Δεκεμβρίου 1989.

Labels: 3
17
18
15